L-Unjoni Ewropea u l-Istati Uniti kkonkludew negozjati biex jaġġustaw il-kwoti agrikoli tal-Organizzazzjoni Dinjija tal-Kummerċ (WTO) mogħtija lill-Unjoni Ewropea, wara l-ħruġ tar-Renju Unit mill-UE. Dan huwa l-qofol ta' sentejn ta' negozjati fil-qafas tad-WTO biex jinqasmu dawn il-kwoti tal-UE biex parti mill-volum jibqa' mal-EU 27 u l-parti l-oħra tiġi allokata lir-Renju Unit, abbażi tal-flussi kummerċjali reċenti. Il-ftehim ikopri għexieren ta' kwoti u biljuni ta' ewro ta' kummerċ inkluż għaċ-ċanga, għall-pollam, għar-ross, għall-prodotti tal-ħalib, għall-frott u l-ħaxix u għall-inbejjed. Huwa u jikkummenta dwar il-ftehim li fil-prinċipju ntlaħaq illum, il-Kummissarju għall-Agrikoltura Janusz Wojciejowski qal: “Ninsab kuntent li lħaqna ftehim mal-aktar sieħeb kummerċjali importanti tagħna, l-Istati Uniti. Dan il-Ftehim – meħud fil-qafas tad-WTO – iżomm il-volumi oriġinali iżda jaqsamhom bejn l-UE u r-Renju Unit. Jagħti ċertezza u stabbiltà lill-kummerċ agrikolu u lis-swieq tagħna. Ninsab partikolarment kuntent li dan il-ftehim jimmarka s-sinifikat tar-relazzjoni kummerċjali u ekonomika tagħna. Dan jagħti sinjal tajjeb tal-impenn tagħna biex naħdmu flimkien kemm bilateralment kif ukoll fil-qafas tad-WTO. Nixtieq nirringrazzja lit-tim tiegħi u lill-kollegi tagħna tal-Istati Uniti għall-ħidma tajba li saret”. L-UE qed twettaq negozjati simili dwar it-tqassim tal-kwoti tariffarji (TRQ) ma' 21 sieħeb ieħor li għandhom id-drittijiet biex jaċċessaw dawn il-kwoti, u diġà kkonkludiet negozjati mal-Arġentina, mal-Awstralja, man-Norveġja, mal-Pakistan, mat-Tajlandja, mal-Indoneżja u ma' oħrajn. Ladarba l-Kummissjoni tkun adottat il-Ftehim bejn l-UE u l-Istati Uniti, dan jintbagħat lill-Kunsill u lill-Parlament Ewropew għar-ratifika, biex ikun jista' jidħol fis-seħħ malajr kemm jista' jkun.